Opera Jawa ya iku filem kang ditulis déning Armanto lan Garin Nugroho.. Film iki nggabungaké unsur seni drama, jogèd, busana tradhisional lan uga ngatonaké éndahing sesawangan Indonésia
Film kang gigarap déning Garin Nugroho mau mau njupuk setting ing sapérangan papan kaya ta Kraton Surakarta lan Yogyakarta. Ing filem iki, Garin uga nggandhéng seniman akademis saka Institut Seni Indonésia Surakarta. Paraga utama dipercayakaké marang Martinus Miroto kang maragakaké Setyo, Artika Sari Devi minangka Siti, Eko Supriyanto minangka Ludiro,Retno Maruti minangka Sukesi, Jecko Siompo Pui minangka Anom, I Nyoman Sura minangka Sura aln Slamet Gundono minangka Pewarta.

Critané 
Opera Jawa nggambaraké lelakoning urip kang akèh konflik lan masalah dhedhasar lakon Ramayana. Opera Jawa nyeritakaké katresnan antarané Setyo, Siti, lan Ludiro. Film mau kawiwitan déning pambuka saka Slamet Gundono kang ngandharaké ringkesaning carita. Ing pérangan saterusé carita ngenani Setyo, Siti, lan Ludiro kawiwitan.
pérangan pisanan ngatonaké éndahing katresnan antarané Setyo lan Siti. Kaéndahan iki banjur dirusak déning Ludiro kang meneng-meneng tresna marang Siti. Ludiro kang nduwé kekuwasaan digambarake nganggo panggonan jagal sapi. Sajatiné, dhèwèké iku banget ngrasakaké sepi. Mula saka iku Ludiro duwé pamikiran ngrebut Siti saka Setyo banjur didadékaké bojo. Nganggo sugih bandhané, Ludiro bisa ngéntukaké Siti. Pacoban kang dilakoni Setyo teka makaping-kaping. Wiwit usaha grabahé kang tuna tekan bojone kang direbut wong liya. Perkara katresnan iki jebul ndadékake prang gedhé kang tumuju ing pati.
Ciri unik kang ana ing filem iki ya iku sakabéhing pacelathon katindakaké nganggo tembang Jawa lan jogèd.

Penghargaan 
Film Opera Jawa ora mung dipasaraké ing Indonésia, nanging uga nganti Éropah. Film iki diputer ing Éropah pisanan nalika sasi September 2007 ing London. Saliyané iku, filem Opera Jawa uga éntuk sapérangan penghargaan ing festival-festival filem kaya ta:
 Lumebu nominasi Festival Film Internasional Venesia 2006
 Festival Film Internasional London 2006
 Festival Film Internasional Toronto 2006
 Festival Film Indonésia 2006 éntuk nominasi kanggo kategori filem layar lebar.
 Festival International Film Independent Bruxelles Kaping 35 ing Brussel, Bèlgi, 4-9 November 2008, filem iki éntuk penghargaan paling dhuwur kanggo kategori filem paling apik, sutradara paling apik (Garin Nugroho), lan aktris paling apik (Artika Sari Devi)
 Best Film Asia 2007 ing The 20th Singapore International Film Festival (SIFF)

Cathetan suku 

Kagunan
Filem